Obavijest o primjeni članka 3. Direktive 98/70/EZ s obzirom na maksimalni tlak pare za benzin

(Tekst značajan za EGP)

(2020/C 127/02)

U Prilogu I. Direktivi 98/70/EZ (dalje u tekstu „Direktiva o kakvoći goriva”) utvrđuju se tehničke specifikacije za benzinska goriva koja se mogu stavljati na tržište u državama članicama u skladu s člankom 3. stavkom 2. te direktive.

Te specifikacije uključuju maksimalni tlak pare koji je utvrđen na 60 kPa za tzv. „ljetni benzin” koji se stavlja na tržište tijekom ljetnog razdoblja. Ljetno razdoblje definirano je kao razdoblje od 1. svibnja do 30. rujna. Za države članice s vrlo niskim ljetnim temperaturama okolnog zraka, kako je definirano u članku 2. stavku 5. Direktive o kakvoći goriva, ljetno razdoblje obuhvaća razdoblje od 1. lipnja do 31. kolovoza. Ako je odobreno izuzeće u skladu s člankom 3. stavkom 5. Direktive o kakvoći goriva, maksimalni tlak pare za gorivo stavljeno na tržište u državama članicama s vrlo niskim temperaturama okolnog zraka smije iznositi do 70 kPa tijekom ljetnih mjeseci kako je utvrđeno u članku 3. stavku 4. te direktive. Cilj zahtjeva za maksimalni tlak pare za gorivo koje se stavlja na tržište jest zaštita javnog zdravlja i okoliša.

U skladu s člankom 9.a države članice određuju sankcije koje se primjenjuju u slučaju kršenja zahtjeva utvrđenih u toj direktivi. Utvrđene sankcije moraju biti djelotvorne, razmjerne i odvraćajuće.

Niz država članica obavijestilo je Komisiju da je znatno smanjenje potražnje za benzinom zbog mjera koje su poduzete kao odgovor na krizu uzrokovanu bolešću COVID-19 dovelo do znatnog smanjenja prodaje „zimskog benzina”, to jest goriva koje nije u skladu sa specifikacijama za gorivo koje se primjenjuju tijekom ljetnog razdoblja. Posljedica toga su nepredviđene zalihe „zimskog benzina” duž lanca opskrbe koje bi mogle dostajati za razdoblje do 1. svibnja (odnosno 1. lipnja), datuma od kojeg se primjenjuju specifikacije za gorivo koje vrijede tijekom ljetnih mjeseci. Stoga se može očekivati da se te zalihe „zimskog benzina” neće potrošiti prije tog datuma. To znači da se „ljetni benzin” neće moći staviti na raspolaganje do primjenjivog datuma promjene prije nego se potroše zalihe „zimskog benzina”.

Na temelju izvješća koje je Komisija primila od različitih država članica, čini se da države članice razmatraju različite pristupe kako bi se omogućio nastavak kratkoročne dostupnosti goriva za aktivnosti prijevoza, uključujući hitni prijevoz tijekom krize.

Velik broj država članica obavijestio je Komisiju o namjeri da zatraži stavljanje na tržište benzina s maksimalnim tlakom pare od 60 kPa, ali ne od datuma početka ljetnog razdoblja definiranog u Direktivi o kakvoći goriva, nego od kasnijeg datuma, s odgodom od jednog do dva mjeseca nakon datuma promjene. Neke od tih država članica namjeravaju u tu svrhu izmijeniti svoje nacionalno zakonodavstvo ili su to već učinile.

Ostale države članice razmatraju pristup koji ne podrazumijeva formalnu izmjenu relevantnog zakonodavstva kojim se prenosi Direktiva o kvaliteti goriva, nego se odnosi na obvezu praćenja koje tijela država članica provode u skladu s tom direktivom i/ili provedbu usklađenosti sa specifikacijom goriva koja se odnosi na tlak pare tijekom ljetnih mjeseci utvrđenom tom direktivom.

Komisija želi iznijeti svoje stajalište u pogledu tih pristupa.

Prvo, potrebno je napomenuti da obveza nadležnih tijela država članica da nadziru usklađenost sa specifikacijama benzinskoga goriva stavljenog na tržište, kako je propisano člankom 8. Direktive o kakvoći goriva, nije povezana s određenim datumom.

Drugo, kad je riječ o izricanju sankcija u skladu s člankom 9.a Direktive o kakvoći goriva, Komisija podsjeća na obvezu primjene nacionalnih odredbi o sankcijama za kršenje zahtjeva utvrđenih tom direktivom uzimajući u obzir načelo proporcionalnosti.

U tom kontekstu te kako bi se djelotvorno primijenilo to opće načelo prava Unije, potrebno je uzeti u obzir sljedeći kumulativni skup okolnosti:

— izvanredne i nepredviđene okolnosti zbog krize uzrokovane bolešću COVID-19;

— potrebu za daljnjom kratkoročnom dostupnošću goriva unutar Unije za aktivnosti prijevoza, uključujući hitni prijevoz tijekom krize;

— iako zadovoljavanje uvjeta maksimalnog tlaka pare općenito služi za ograničavanje emisija hlapivih organskih spojeva na višim temperaturama, na temelju podataka i informacija kojima Komisija raspolaže i imajući na umu da potpuna kvantifikacija učinaka trenutačno nije moguća, čini se da postoje ograničeni rizici za okoliš s obzirom na ograničene količine preostalih zaliha „zimskog benzina”, prekratko očekivano razdoblje potrebno da se potroše te zalihe, udio hlapivih organskih spojeva koji se općenito ispuštaju iz cestovnog prijevoza te projektiranje vozila za ograničavanje emisija nastalih isparavanjem.

U skladu s time, ako se izmjenom nacionalnog zakonodavstva kojim se prenosi Direktiva o kvaliteti goriva dovede do neusklađenosti s tom direktivom, Komisija će se ipak suzdržati od pokretanja postupaka zbog povrede ako je trajanje takve neusklađenosti ograničeno, neusklađenost ne prelazi ono što je potrebno za stavljanje na tržište preostalih količina „zimskog goriva” koje je još uvijek na zalihama, neusklađenost se ne odnosi na druge obveze na temelju Direktive o kakvoći goriva te se time smanjuju rizici za zdravlje i okoliš, što je svrha specifikacija za gorivo iz Direktive o kakvoći goriva.

Uzimajući u obzir izvanredne okolnosti mjera ograničavanja koje su poduzete kao odgovor na krizu uzrokovanu bolešću COVID-19, pretpostavlja se da će tijekom ljetnog razdoblja 2020. na tržište biti stavljen samo „zimski benzin” koji će se još uvijek nalaziti na zalihama 1. svibnja 2020., odnosno 1. lipnja 2020. u državama članicama s vrlo niskim temperaturama okolnog zraka.

Komisija će u međuvremenu pomno pratiti situaciju u pogledu provedbe Direktive o kakvoći goriva. To podrazumijeva blisku suradnju s nadležnim tijelima država članica.

Stoga pozivamo sve države članice da do 15. svibnja 2020. obavijeste Komisiju o sljedećem:

1) stvarnim količinama benzinskoga goriva koje dana 1. svibnja 2020. nije u skladu sa specifikacijama za gorivo koje se tijekom ljetnog razdoblja primjenjuju na njihovu državnom području. Za države članice s vrlo niskim ljetnim temperaturama okolnog zraka, kako je definirano u članku 2. stavku 5. Direktive, tražimo da se te informacije dostave što je prije moguće, ali najkasnije do 15. lipnja 2020. za benzinsko gorivo na zalihama dana 1. lipnja 2020.;